Mamita Fox

Escolastica Victoria (Mamita) Fox (☆ 27 di sèptèmber 1942 na Kòrsou - 
† 8 di desèmber 2023 na Boneiru) tabata un aktivista sosial, eskritor i artista ku tabata biba na Boneiru. Su aktivismo a kondusí na kambio den kuido di salú na Hulanda Karibense. Ku su outobiografia na Papiamentu el a hasi un kontribushon importante na e literatura di hende muhé karibense den un idioma krioyo. 

 Biografia 
Mamita Fox a nase dia 27 di sèptèmber 1942 komo yu di un mama yu di Kòrsou i un tata originalmente di St. Kitts. E tabatin tres ruman muhé i kuater ruman hòmber, entre kual Benjamin Fox di e movementu di Black Power, ku a hunga un ròl klave den e lantamentu di Trinta di Mei na Kòrsou. E famia a biba un tempu na Trinidad i Aruba. Na Kòrsou el a lanta na Paradijs, un bario entre Veeris i Marchena. Despues di a divorsiá su mama Lucia tabatin un negoshi di drecha kabei pa por kria su yunan. Mamita a studia na St. Martinusgesticht i despues di a entrená komo enfermera tabata traha den un hospital na Hulanda den añanan 60. Aki el a konosé Heinz Beck, un músiko aleman ku ken el a kasa na 1970 i a haña un yu muhé, Lucia Beck. Komo Beck tabata biaha hopi e famia a biba na Alemania te 1975, unda Fox a studia reflèksologia. Despues di a muda pa Kòrsou su matrimonio ta kibra. Na su isla natal el a kuminsa komo terapista di refleksologia di pia, pero mester a stop pa motibu di e falta di rekonosementu pa tratamentunan alternativo. Siguientemente el a habri un salon di beyesa na Otrobanda i a bira aktivo komo feminista i polítiko. Na 1991 el a aparesé riba lista di PNP pa elekshon di konseho insular.

Mamita Fox a fayesé den oranan di anochi dia 8 di desèmber 2023 na edat di 81 aña. 

 Aktivista 
Fox tabata para kontra inhustisia i a bira konosí komo aktivista sosial. E tabata aktivo na radio i tabata skirbi regularmente den korant. Siendo mama soltero su yu muhé tabata pasa hopi tempu serka su wela, ku a fayesé di kanser di pecho na 1985. Den kolaborashon ku Telecuracao e tabata organisadó di un teleton pa Prinses Wilhelmina Fonds na 1984. Ku e fondonan rekoudá Kórsou a haña su promé sentro di radiologia pa kanser. Dia 2 di yüli 1986 Fox, huntu ku Virginia Kleinmoedig i Dennis Lobato, a organisá un kadena humano di Porta Blanku na kosta sùitost di e isla te  Barber na e punta west. E evento a koinsidí ku e selebrashon di Dia di Bandera i tabata un símbolo pa "ban uni forza".  

Fox ta muda pa Boneiru pa kuida su nieta ora su yu muhé Lucia Beck a bai traha einan den un trabou ku a rekerí biaha hopi. Aki el a reanudá su aktividatnan empresarial i aktivista; entre otro den programanan radial i rekoudando fondo pa hende di menos rekurso. Den su talkshownan e tabata trata temanan kontroversial i tabata enkurashá apertura riba tópikonan tabú, den e konvikshon ku diskushon tabata empoderá. Komo personalidat di radio konosí na Boneiru, Fox a bira un opositor fuerte di e lei di kuido di salú, e asina yamá Besluit zorgverzekering BES. Besluit zorgverzekering BES, Overheid.nl, wettenbank. Archivá dia 31 di yanüari 2023.

For di aña 2011 tur residente di e islanan BES a bira legalmente asegurá bou di e seguro di salú obligatorio nobo ku a wòrdu implementá dor di Zorgverzekeringsbureau BES (ZVK). Den e sistema di seguro di malesa amplio di antes tratamentu den lugánan manera Colombia tabata permiti, pasobra e islanan no tabatin sufisiente fasilidat di kuido. Den e sistema nobo, tur referensia médiko tabata wòrdu evaluá dor di ZVK, ku regularmente tabata rechasá referensia for di Boneiru pa motibu di e gastunan. Tabatin un akseso desigual na kuido entre residentenan di e parti oropeo i residentenan di e parti karibense di Hulanda. Despues ku a rechasá su referensia médiko na 2013, Fox a tene un "sit-in" dilanti di e edifisio di e Servisio di Impuesto Hulanda Karibense na Kralendijk, kaminda ZVK tabata ubiká temporalmente. Mará na man i pia, el a drenta den un akshon di protesta su so durante ocho dia kontra arbitrariedat den trato médiko i pro derechonan igual den Hulanda Karibense. El a haña hopi apoyo di su sostendónan, entre nan e federashon di sindikato, i a kolektá firma.

Despues di a reuni ku e Representante di Reino pa Hulanda Karibense, Wilbert Stolte, Fox a risibí por eskrito un kantidat di konsesion ku ta permití pashènt i su dòkter disidí kiko ta nesesario pa su kuido. Na lugá di e dòkter di ZVK, un komishon di indikashon ta duna konseho den kaso di un referensia; ZVK ta disidí solamente riba e kompensashon konforme lei. Tambe a establesé un prosedura pa opheshon i apelashon kontra desishonnan di ZVK.

 Artista i eskritor 
For di aña 2008 Fox tabata produsí arte di glas, den kua e tabata inkluí e moneda kuadrá di dos plaka. Regularmente e tabata ekshibí su arte di mosaiko i su obra di kralchi di glas i tabata partisipa den exposishonnan ku otro artistanan i den promoshon di Bonaire Tourist Board. Su trabou komo artista tambe ta un kontinuashon di su aktivismo, ya ku e ta doná obra pa rekohé fondonan pa karidat.

Na 1997 el a skirbi na Papiamento un obra outobiografico, Identifikashon, riba su lucha pa deskubri su propio identidat den e sosiedat patriarkal den kual el tabata biba. Den e speransa di skapa di e diskriminashon di klase, di sèks i di rasa ku el a eksperensiá na Kòrsou, Fox a muda pa Hulanda. Sinembargo, e tabata desilusioná ku niun hende no tabata sa unda Kòrsou tabata i ni kiko e kultura tabata. Den e lucha ku e eskoho di tin un relashon romántiko òf un karera, el a skohe su trabou. Segun e sientífiko Roberto Strongman, su outobiografia ta un ehèmpel prominente di e obranan di muhénan karibense, ku sa di distinguí nan mes for di e tema i estilonan di outornan maskulino den idioma krioyo. Importante ta e teksto; lokual ta enfatisá atrobe kon fuerte tradishon oral, relatá den forma skirbí, ta graba eksperensia di hende muhé.

 Link eksterno 
  Entrevista ku Mamita Fox, Bonaire.tv

Category:Hende
Category:Kòrsou
Category:Boneiru